《高陵篇》
明代·卢熊

炎精昔衰谢，海内皆鼎沸。董卓乱天常，曹瞒据神器。

皇图竟沦没，昭烈尚颠沛。大野龙蛇斗，强弱共吞噬。

有吴起江东，父子迹相继。破虏既忠壮，讨逆亦猛锐。

发愤兴王业，指顾定吴会。句章破妖党，长沙掳勇鸷。

灵威慑遐迩，义声薄中外。叱咤宛颍平，驰骋风霆厉。

园陵赖修塞，山越销氛沴。徇国誓捐躯，赍恨悲早世。

四叶垂鸿烈，三方开鼎峙。庙号极尊崇，功德褒显谥。

□□□□□，补益见明智。当年奉烝尝，同穴祔幽竁。

后代得贤令，洒扫给奴隶。斯文传至今，读者为歔欷。

讵知岁月久，椎剽堕奸计。铭传赤乌字，镜括苍螭鼻。

瑰珍付豪敚，遗甓留款识。或云金龙船，光怪发灵掞。

云旗纷㫃蹇，鬼物啸阴晦。登陟增感伤，宰木亦斩刈。

骊山锢三泉，徒为身后累。俯仰千载余，英雄凛生气。

伊谁任封殖，激劝由长吏。陈诗系风教，拭目睹高谊。

魂兮或可招，欲效楚人㱔。

作者简介：（1331—1380）元明间苏州府昆山人，字公武。少从杨维祯学，博学能文，工篆籀。元末为吴县教谕。洪武初，起故官，迁工部照磨。以善书授中书舍人，出为兖州知州。以簿录刑人家属事坐累死。有《说文字原章句》、《孔颜世系谱》、《苏州志》、《兖州志》、《蓬蜗集》、《幽忧集》、《石门集》、《清溪集》。